OR วิ่ง 3% โบรกชี้ Q2 กำไรเด่น ขานรับเพดาน “ดีเซล” สูงขึ้น เคาะเป้า 32 บ.
OR บวก 3% โบรกชี้ Q2 กำไรเด่น ขานรับรัฐปรับเพดาน “ดีเซล” สูงขึ้น จาก 30 เป็น 32 บาทต่อลิตร และปริมาณขายน้ำมันให้โรงไฟฟ้าน่าจะเพิ่มขึ้นด้วย เคาะเป้า 32 บ.
OR บวก 3% โบรกชี้ Q2 กำไรเด่น ขานรับรัฐปรับเพดาน “ดีเซล” สูงขึ้น จาก 30 เป็น 32 บาทต่อลิตร และปริมาณขายน้ำมันให้โรงไฟฟ้าน่าจะเพิ่มขึ้นด้วย เคาะเป้า 32 บ.
11 พ.ค. 2565

ผู้สื่อข่าวรายงานว่าวันนี้ (11 พ.ค.2565) ราคาหุ้น บริษัท ปตท. น้ำมันและการค้าปลีก จำกัด (มหาชน) หรือ OR ณ เวลา 11:12 น. อยู่ที่ระดับ 26 บาท เพิ่มขึ้น 0.75 บาท หรือ 2.97% โดยทำจุดสูงสุดที่ 26.25 บาท และทำจุดต่ำสุดที่ 25 บาท ด้วยมูลค่าการซื้อขาย 1.24 พันล้านบาท

บริษัทหลักทรัพย์ ทรีนีตี้ จำกัด ระบุในบทวิเคราะห์ (11 พ.ค.2565) ว่า OR รายงานกำไรสุทธิไตรมาส 1/2565 ฟื้นตัวเด่นตามตลาดคาดไว้ 3.80 พันล้านบาท ลดลง 4% จากงวดเดียวกันของปีก่อน แต่เพิ่มขึ้น 64% จากไตรมาสก่อน จากธุรกิจ Mobility ที่มีปริมาณขายและค่าการตลาดที่เพิ่มขึ้น
ขณะเดียวกันทางฝ่ายวิจัยประเมินแนวโน้มไตรมาส 2/2565 ทิศทางของผลกำไรจะดีขึ้นจากไตรมาสก่อน ซึ่งคาดว่าค่าการตลาดจะยังดีหลังจากที่รัฐฯ ปรับเพดานราคาน้ำมันดีเซลเพิ่มขึ้นจาก 30 เป็น 32 บาทต่อลิตร และปริมาณขายน้ำมันให้โรงไฟฟ้าน่าจะเพิ่มขึ้นด้วย เพราะโรงไฟฟ้าหลายโรงมีการปรับจากการใช้ก๊าซมาเป็นน้ำมันดีเซล เนื่องด้วยราคาก๊าซที่ปรับเพิ่มสูงขึ้นมาก และไตรมาส 2 เป็นช่วงการใช้ไฟฟ้าค่อนข้างมาก ยังคงคำแนะนำ “ซื้อ” ราคาเป้าหมาย 32 บาท